**Morten Michael Kallevig** (født 1772, død 8. mai 1827) var en velstående skipsreder, konsul og kjøpmann i Arendal.

Han ble døpt 20. oktober 1772, og var sønn av skipsreder og trelasthandler Salve Johannessen Kallevig (1732–1794) som i 1792 grunnla handelshuset *Salve Kallevig og Søn*. Navnet kommer fra morfaren Morten Michelsen. Morten Michael Kallevig var en foretaksom forretningsmann som tjente gode penger på selskapet faren startet, og som han selv overtok. Han tok borgerskap i Arendal 22. februar 1794 som trelast- korn- og krambodhandler, og ble etterhvert en betydelig skipsreder og kommisjonær. Selskapet *Salve Kallevig & Søn* var det største i Arendal i 1815 med 15 skip, og drev med lisensfart til England og Irland, og emigrantsfart til USA. Selskapet ble oppløst da siste innehaveren, Johannes Salve Kallevig (1879–1962), døde. Kallevig var også fransk og hanseatisk visekonsul i Arendal.

Eiendommer
----------

«Det Kallevigske palé»
Morten Michael Kallevig eide gårder på Hisøy og flere store eiendommer i Arendal by. Han overtok gården Kallevig på Hisøy ved Kolbjørnsvik rundt 1805, og bygget en ny pompøs hovedbygning. Han omdøpte så gården til «Gimle». Han kjøpte Ellef Thomassøns hus (Sjømannsforeningens hus) med adresse Nedre Tyholmsvei 9 i 1807. Huset tjente som tollbod før Kallevig overtok det, og staten kjøpte nabohuset Nedre Tyholmsvei 7 i 1807 og opprettet ny tollbod der. Kallevig bodde i en gamle tollboden frem til 1815, da han var ferdig med å bygge «Det Kallevigske palé» (Arendal gamle rådhus). Paléet ble bygget som privatbolig på Tyholmen i Arendal. Han kjøpte eiendommen på auksjon for 7 600 spesidaler, og rev huset som sto der. Bygget var Arendals første arkitekttegnede bygning, og var i 2009Norges høyeste og nest største trehus. Han kjøpte også de såkalte «røde boder» ytterst på den sydvestlige delen av Tyholmen, og de «gule boder» som også lå på Tyholmen.

Ektefelle og barn
-----------------

Morten Michael Kallevig var gift med Catharine («Kitty») Helmer Kallevig (født Leth) (1. august 1783- 18. september 1869), datter av *stadthauptmann*, kjøpmann og dansk visekonsul Isaac Leth (1757–1831) fra Skien, og Marthe Sophie Nielsdatter Willumsen (1759–1822), datter av kjøpmann Niels Willumsen i Arendal.

Fru Kallevig fikk et tragisk liv. Hennes mann hadde syfilis; hun fikk seks barn, men tre av dem døde. To av dem tok sitt eget liv. Det samme gjorde en huslærer som var forelsket i fru Kallevig. Han tok blåsyre. Imidlertid fant hun mye trøst i sitt vennskap med den muntre Conrad Schwach som var sorenskriver i byen i 1820-årene. Hun sendte østers og porter med hest og vogn hjem til Schwach og hans kone som bodde ved Blødekjær. Hun forærte dem også et piano. En bærestol på Aust-Agder-museet sies å ha tilhørt fru Kallevig.

Ekteparet hadde fem barn som levde opp: 

* Mathilde Sophie Kallevig (1805–1829) gift med Nicolay Benjamin Aall (sønn av Jacob Aall)
* Issac Leth Kallevig (1805–1887) gift med Maren Ottilie Fürst
* Emil Kallevig (1807–1889) gift med Margaretha Dedekam
* Harald Kallevig (1812–1843) ugift
* Waldemar Kallevig (1814–1866) gift med Hanne Juell; deres datter Mathilde Sophie giftet seg med Alf Collett

Referanser
----------

1. ↑  Kulturminneløypa.no – Ellef Thomassøns hus[*død lenke*]
2. ↑  Arendal kommune – Arendal gamle rådhus Arkivert 4. mars 2008 hos Wayback Machine.
3. ↑  Kulturminneløypa.no – Arendal gamle rådhus[*død lenke*]
4. ↑  H.T.Gram – Familien Kallevig, 1988
5. ↑  Fredrik Wandrup: «Kulthelten Schwach», *Dagbladet* 18. august 1997
6. ↑

|  |  |
| --- | --- |
| Oppslagsverk/autoritetsdata | Geni
 |